
Forord ved Erik Hviid Larsen


Hvor meget kan et menneske bære – og hvad kan det udholde? Hvor megen lidelse kan vi påføre hinanden uden at det påvirker os selv? Hvordan overlever vi uvirkeligt svære livsforhold, personlige kriser og umenneskelige relationer?


Bogen her er en opfølgning af ’Guds finger’; og giver dyrekøbte erfaringer og livs beretninger, der kan give håb for andre der farer vild i livet og psykiatrien.


Fra fødsel og barndom i første bog, følger vi nu Yosefines liv i brudstykker og frem til i dag.


Ultimativt fortæller hovedpersonen, at der er en Gud der har omsorg for os alle – uanset hvad vi kommer igennem. Troen på Jesus er ikke en flugt fra virkeligheden, men er livserfaring af, at selv i de sværeste øjeblikke – er der en tilflugt hos en der har omsorg for os, nemlig Gud.


En medvandring, der strækker sig over 25 år, viser mig at de sværeste ting her i livet, ikke forsvinder fordi du har en erfaring af en personlig Gud; - men at Han går med dig i alle livets forhold, hvis du inviterer ham med på din livsvandring.


Derfor er bogen også et vidnesbyrd om håb midt i håbløsheden, om tro midt i troløsheden, om en fremtid midt i nutidens destruktive virkelighed. Hovedpersonen er hudløs ærlig, også om ting der ikke er til at forstå eller forklare. Derfor tegner der sig et håb – for enhver der står midt i håbløsheden, urimeligheden og den menneskelige ødelæggelse.


Kapitlerne sidst i bogen er erfaringens vejviser midt i en mørk tid – at midt i sjælens mørke nat, og sindets fortvivlelse, er der en praksis der kan give fodfæste, hvor intet fodfæste syntes muligt.


Derfor er dette en lige så vigtig bog som den første, fordi den igen viser en vej hvor ingen vej synes mulig. Det er ikke en lærebog eller vejviser, men en fortælling om en mulig vej gennem et umuligt liv.


Måtte læsningen blive til velsignelse for dig som læser – om at andre har gået en lignende vej som dig.


Velsignelse og fred.


Erik Hviid Larsen



Et profetisk ord


Et profetisk ord, hovedpersonen til denne bog fik af en sjælesørger.


Her er det Gud, som taler:


Ved din fødsel, den dag du blev født, blev din navlestreng ikke skåret over, du blev ikke vasket ren og gnedet med salt, og du blev ikke lagt i svøb.


Ingen forbarmede sig over dig og gjorde blot én af disse ting af medlidenhed med dig. Du blev smidt ud på marken, den dag du blev født, fordi man kastede vrag på dig.


Da jeg kom forbi og så dig ligge og sprælle i dit blod, sagde jeg til dig, som du lå dér i dit blod: »Du skal beholde livet! Jeg vil gøre dig talrig som planterne på marken.« Du voksede op og blev stor, og du blev kønsmoden; dine bryster blev faste, og hårvæksten voksede frem. Men du var nøgen og bar.


Da jeg kom forbi dig og så, at din tid var inde, tiden til elskov, bredte jeg min kappe over dig og dækkede dit køn. Jeg gav dig min ed og indgik en pagt med dig, så du blev min, siger Gud Herren. Jeg vaskede dig, skyllede blodet af dig og salvede dig med olie. (Ez 16,4-9)









Jesus siger: ”Men hvis det er ved Guds finger, at jeg


driver dæmonerne ud, så er Guds rige jo kommet til jer.”


Lukas 11,20


Og vi ved, at alt, hvad loven siger, taler den til dem, der er


under loven, for at hver mund skal lukkes og hele verden stå


strafskyldig over for Gud. For af lovgerninger bliver intet


menneske retfærdigt over for ham; Rom 3,19-20.









Kære Læser


Denne bog følger efter ”Guds Finger – Min historie”, som handler om hovedpersonens ulykkelige barndom i en dysfunktionel familie med vold, alkohol og fattigdom uden kærlighed og omsorg.


Anden bog viser med al tydelighed, at en sådan barndom medfører en usikker begyndelse på det voksne liv.


Hovedpersonen havde dog en tidlig erindring af en kærlig morfar, som havde åbenbaret Jesu betydning for hende, og erfaringen af mennesker, der hjalp hende i kritiske situationer. De var engle sendt af Gud, de dukkede op som ud af det blå og forhindrede et tragisk udfald i sidste øjeblik. Men manglen på støtte fra en familie gjorde hende sårbar og naiv. Da hendes morfar havde været kristen, retsindig og kærlig, troede hun også, at andre kristne var sådan. Det resulterede i, at hun trods advarsler fra Gud i kristne sammenhænge blev et offer for ondsindede mennesker, der nok fremstod fromme, men ikke var det. Det fik katastrofale konsekvenser, som medførte misbrug, traumatiske psykosomatiske sindstilstande, der resulterede i psykiatriske indlæggelser.


Hovedpersonen har refereret fra sine journaler for at vise, at den kliniske behandling kun hjælper, hvis den understøttes af empati. En psykiater vil forstå de mange fagord, men selv om vi ikke forstår det hele, kan de give os et billede af situationen.


Gennem katastrofale kriser lærte hun, hvem hun kunne stole på og mødte omsider en psykiater, som havde empati, og som gav sig tid til at få sat alle de traumatiske hændelser på plads. Hun fandt endelig en kirke med en præst og en skriftefar, der kunne støtte hende på vejen til genoprettelse, samt andre mennesker, der støttede hende. Hovedpersonen skriver disse bøger for at hjælpe andre, som også har haft en tragisk barndom, og som også har været udsat for vold og misbrug. Hun vil fortælle, at de ikke er alene, og at der er håb om genoprettelse som en gave fra Gud.


Elisabeth Louise Brøker










Kapitel 1



Børneværnet


Jeg var hævet i højre side af ansigtet. Carlo havde slået mig med en knytnæve i ansigtet og på mine bryster. Det var ikke usædvanligt. Hele min barndom havde jeg været offer for min stedfars voldsomme temperament og i høj grad også seksuelt misbrug. Han var ikke min rigtige far, for min mor var gravid, da de blev gift, et ægteskab som skulle skjule det. Jeg boede hos min mor Mette og min stedfar Carlo. Der var megen elendighed og fattigdom i hjemmet, ingen omsorg eller forældre-kærlighed. Tværtimod. Kulde og had herskede der. Det var ikke godt for mit selvværd. Jeg følte mig uelsket og nærmest værdiløs. Hvad havde jeg gjort, så jeg ikke fortjente omsorg. Sådan følte jeg det, og alligevel voksede der i min sjæls inderste en vilje til forandring, til flugt.


To mennesker fra min barndom havde givet mig et spinkelt håb. Den ene var min morfar, som fortalte mig om Gud og om at bede. Han var den eneste, der havde elsket mig. Jeg var 5½ år gammel, da han døde. Den anden var en fantastisk lærerinde. Hun havde sået et frø i mig, tanken om viden og om uddannelse. Allerede som barn brugte jeg skolebøgerne som en flugt, et middel til at lukke elendigheden ude for en tid, men også en vilje til at få en uddannelse, så jeg kunne slippe væk fra det usle miljø. Men manglen på den ballast, en tryg barndom kunne have givet mig, gjorde mig naiv og sårbar. Jeg manglede støtte fra en voksen.


Den dag min stedfar slog mig i ansigtet, gik jeg i 9. klasse i Længe skole. Jeg var i erhvervspraktik, men kunne ikke komme der, fordi jeg var hævet i ansigtet. Jeg var i erhvervspraktik hos en tandtekniker.


Vi boede i fattige omgivelser i Vang 4, som lå i byen Længe i Tvistved kommune.


Min lillesøster Gussi var kommet hjem fra skole med noget materiale om BRIS (Børns Rettigheder i Samfundet). Der var en adresse til en journalist. Jeg skrev til hende. Vi mødtes på den lokale kro. Hun kunne se, at jeg var hævet i højre side af ansigtet. Hun kontaktede Børneværnet i Tvistved kommune. Børneværnet kom på besøg i Vang 4, hvor vi boede. Manden fra kommunen var lyttende og forstående overfor mig. Han havde cancer. Han døde kort efter, at jeg havde talt med ham. Det endte med, at jeg blev frivilligt anbragt udenfor hjemmet af Børneværnet. Jeg kom på en efterskole. Kommunen var ikke glad for den efterskole, der var ledig. Det blev den, fordi jeg skulle hurtigt hjemmefra.


På efterskolen var der ingen af lærerne, der talte med mig. Jeg var overladt til mig selv. Jeg blev ked af det og oplevede mig meget ensom. Da skolen var slut, var der ingen opfølgning fra Børneværnet. Min mor lo, da de hentede mig, fordi jeg var ked af det. Hun brød sig ikke om mig, så hun glædede sig hver gang, jeg havde det dårligt. Jeg kom tilbage til dem, der havde mishandlet mig. Jeg ringede til Børneværnet og sagde, at jeg ikke kunne være hos dem.


Jeg blev frivilligt anbragt på en Indre Missionsk højskole i Jylland. Der var jeg i 3 måneder. Der var morgenandagt. Højskolen var også et kursussted. Vi var 17 kursister. Nogle af kursisterne arrangerede fester. Der var mange fester. Der var mange forskellige arrangementer. På højskolen var der også en mor med sin gravide unge datter. Det gjorde mig rædselsslagen. I min opvækst havde jeg erfaret, at en mor er en person, der ødelægger sit barn. Derfor var jeg rædselsslagen på datterens vegne.


Jeg var meget ulykkelig. Jeg havde en stor sorg indeni. Jeg begyndte at gå lange ture i skoven. Helt ned til vandet. Jeg tænkte på, hvad der ville ske, hvis jeg gik helt ud i vandet. Helt ned under vandet. Hvad sker der efter døden?


En lærer havde en bibel liggende på bordet. Jeg kiggede intenst på den. Senere gik jeg ned og hentede en bibel og lagde den på mit værelse. Jeg prøvede at læse lidt i den, men forstod ikke, hvad jeg læste i Det Gamle Testamente. Jeg havde mest bibelen liggende på mit værelse, som var det en bamse. Jeg søgte tryghed. Lærerne bad for os. Det er helt sikkert.


Da jeg var færdig med opholdet på højskolen i Jylland, kom jeg tilbage til Vang 4. Jeg var fyldt 18 år. Jeg sad i kælderen på en madras med en lille hvid kuffert ved siden af mig, da Carlo kom olmt ind på værelset og smed mig ud. Jeg tog min grønne Puck Maxi og kørte ned til min mormor. Der boede jeg i 14 dage, inden jeg fandt et værelse i en forstadskommune. Jeg lejede et værelse et sted, der kaldes Lærkehusene hos en enlig mand med en lille datter.

